SKRIFTLIG FORESPØRGSEL E-0223/03

af Guido Podestà (PPE-DE) til Kommissionen

(3. februar 2003)

Om: Den højere forventede levealder kvinder i pensionsalderen

Aldersgruppen af personer over 65 udgør16 % af EU's samlede befolkning og heraf er 60 % kvinder. Det kan derfor slås fast, at den forventede levealder for kvinder er højere end for mænd. Omvendt kan man sige, at der blandt de ældre over 65 og navnlig i de højeste aldersgrupper er langt flere kvinder end mænd (72 % af personerne over 85 år er kvinder).

Denne skæve fordeling indvirker på forskellige områder. For det første har husstandenes sammensætning ændret sig, eftersom antallet af enlige fra en bestemt alder er langt højere for kvinder end for mænd. I 1998 levede 45 % af kvinderne over 65 år alene mod kun 17 % af mændene. Endvidere varierer indkomstniveauet for ældre efter køn. Den gennemsnitlige indkomst for kvinder over 65 lå i 1997 ca. 10 % under den for mænd i den samme aldersgruppe og ca. 20 % under gennemsnitsindtægten for dem under 65 år. Desuden lå indkomstniveauet for enlige kvinder mere end 20 % under det for kvinder, der boede sammen med en anden person. For mændenes vedkommende var forskellen meget mindre.

Endelig kan det fastslås, at kvinder over 65 år i langt højere grad end mændene risikerer at havne i fattigdom.

Hvordan agter Kommissionen på grundlag af artikel 21, 23 og 25 i Den Europæiske Unions Charter om Grundlæggende Rettigheder at sikre EU-borgernes ret til en værdig alderdom i et samfund, hvor ældre kvinder ikke udelukkes?

Svar afgivet på Kommissionens vegne af Anna Diamantopoulou

(21. marts 2003)

Det ærede medlem konstaterer, at ældre kvinder er mere sårbare over for fattigdom og social udstødelse. Kommissionen fremhæver dette forhold i forbindelse med den europæiske indsats til fremme af social integration(1) og her på det seneste i forbindelse med analysen af de nationale pensionsordninger(2).

Der er mange forskellige årsager til den større sårbarhed over for fattigdom og social udstødelse, og derfor skal der gøres en flerstrenget, både afhjælpende og forebyggende, indsats for at reducere denne sårbarhed.

På pensionsområdet, hvor den åbne koordinationsmetode blev anvendt for første gang i 2002, omfatter de fælles målsætninger fremme af ligestilling mellem kvinder og mænd. I henhold til Kommissionens konklusioner afspejler de forskellige pensionsniveauer for mænd og kvinder i høj grad de forskellige karriereforløb. Kommissionen konstaterer dog, at medlemsstaterne efterhånden afpasser deres pensionsordninger efter udviklingen i mænds og kvinders roller i samfundet med henblik på at nå til større ligestilling. Det sker navnlig ved i højere grad at anerkende pensionsret for atypiske beskæftigelser.

Med hensyn til beskæftigelsen foreslår Kommissionen i sin meddelelse om den fremtidige europæiske beskæftigelsesstrategi(3), at der træffes flere foranstaltninger for at mindske de strukturbetingede skævheder i forholdet mellem mænd og kvinder på arbejdsmarkedet og for at gøre det lettere at forene familie og arbejde både for mænd og kvinder. Der er sat tal på målsætningerne for beskæftigelsesgraden for kvinder 60 % inden 2010 og for børnepasningsmuligheder.

For så vidt angår social integration, gør den åbne koordinationsmetode det med aktiv støtte fra Kommissionens side muligt for medlemsstaterne at træffe foranstaltninger i overensstemmelse med de fælles målsætninger og at udveksle eksempler på god praksis. På foranledning af Kommissionen har Rådet i højere grad indbygget kønsdimensionen i samtlige fælles målsætninger, som lægges til grund for de nationale handlingsplaner for 2003.

I betragtning af Unionens kompetence på området anser Kommissionen de omtalte foranstaltninger for at yde et effektivt bidrag til fremme af anvendelsen af de bestemmelser i Chartret om grundlæggende rettigheder, som det ærede medlem henviser til.

(1) Kommissionens og Rådets fælles rapport om social integration 2001, KOM(2001) 565 endelig udg.

(2) KOM(2002) 737 endelig udg.

(3) KOM(2003) 6 endelig udg.